កិច្ចសម្ភាសរបស់លោកស្រី៖ ម៉ម ឆាន

ក៖ អ្នកសំភាសលោក៖ ថន រដ្ឋា ខ៖ អ្នកផ្តល់ការសម្ភាសលោកស្រី៖ ម៉ម ឆាន

បាទ! នៅថ្ងៃនេះគឺថ្ងៃទី២៣ ខែមករា ឆ្នាំ២០២០។ ហើយខ្ញុំបាទឈ្មោះ ថន រដ្ឋា គឺជាក្រុមការងាររបស់គម្រោងមួយដែលមានឈ្មោះថា ប្រវត្តិផ្ទាល់ខ្លួនរបស់ប្រជាជនកម្ពុជា។ ហើយគម្រោងហ្នឹងផងដែរ គឺត្រូវបានគាំទ្រដោយសកលវិទ្យាល័យមួយដែលមានឈ្មោះថា BYU នៅសហរដ្ឋអាមេរិកផងដែរ។ ហើយគម្រោងមួយហ្នឹង មានវេបផ្សាយមួយមានឈ្មោះថា cambodianoralhistory.byu.edu. បើសិនជាអ្នកមីង កូនអ្នកមីង ឬក៏ចៅដែលគាត់មានបំណងចូលទៅកាន់វេបផ្សាយមួយនេះ នោះគាត់និងឃើញការសម្ភាសដែលអ្នកមីងបានផ្ដល់អោយនៅក្នុងថ្ងៃនេះ។ អញ្ចឹងណា? អ្នកមីង?

ខ៖ ចា៎។

ក៖ បាទ! ហើយគោលបំណងនៃការសម្ភាសនេះ គឺដើម្បីអភិរក្សនៅជីវប្រវត្តិរបស់ចាស់ៗ បានន័យថា ចង់អោយយើងថែរក្សាកុំអោយបាត់បង់។

ខ៖ ចា៎។

ក៖​ បាទ។ ហើយទុកអោយកូនចៅជំនាន់ក្រោយបានរៀនសូត្រ ក៏ដូចជានៅខាងសាកលវិទ្យាល័យហ្នឹង អាចរៀនសូត្រអំពីជីវប្រវត្តិរបស់ប្រជាជនខ្មែរផងដែរ។ អញ្ចឹងណា?

ខ៖ ចា៎។

ក៖​ បាទ។ អញ្ចឹងថ្ងៃនេះខ្ញុំមកជួបអ្នកមីង ម៉ម ឆាន។ ហើយអ្នកមីងអាយុ ហាសិបប្រាំពីរឆ្នាំ។ បច្ចុប្បន្នអ្នកមីងរស់នៅភូមិចំការសំរោងពីរ ឃុំចំការសំរោង ស្រុកបាត់ដំបង ខេត្តបាត់ដំបង។ ណា៎អ្នកមីង?

ខ៖ ចា៎។

ក៖ បាទ។ ហើយអញ្ចឹងសំណួរដំបូងដែលខ្ញុំចង់សួរទៅកាន់អ្នកមីង គឺទាក់ទងនិងឈ្មោះ អ្នកមីងមានឈ្មោះអ្វីដែរ?

ខ៖ ឈ្មោះពិតខ្ញុំឈ្មោះ ម៉ម ឆានហ្នឹងឯង។

ក៖​ បាទ។

ខ៖ ចា៎។

ក៖ ចុះអ្នកមីងមានឈ្មោះហៅក្រៅទេ?

ខ៖ អត់! ស្លាប់មិនរស់មិនដូរត្រកូល។

ក៖ ស៊ូមិនដូរត្រកូលណ៎?

ខ៖ អរ! ស្លាប់មិនដូរឈ្មោះ​ រស់មិនដូរត្រកូល មួយជីវិតខ្ញុំមានតែមួយឋានហ្នឹង ឈ្មោះតែប៉ុហ្នឹង។

ក៖ អីយ៉ា! ហ្នឹងទ្រឹស្ដីចិនណ៎?

ខ៖ ចា៎។

ក៖ កាលពីនៅក្មេងអ្នកមីងមានឈ្មោះអ្វីផ្សេងទៀតទេ?

ខ៖ អត់។

ក៖ អត់ណ៎?

ខ៖ ម៉ែដាក់អោយប៉ុណ្ណា គឹហៅប៉ុហ្នឹងមកប្រដោយ រហូតមួយជីវិតប្រដោយ។

ក៖ បាទ។

ខ៖ ចា៎។

ក៖ អត់ទោសអ្នកមីងជួយជម្រាបអាយុអ្នកមីងម្ដងទៀត អាយុប៉ុន្មាន?

ខ៖ អាយុហាប្រាំពីរ។

ក៖ អាយុហាប្រាំពីរណ៎?

ខ៖ ចា៎។

ក៖ ទាក់ទង និងឆ្នាំខ្មែរ អ្នកមីងឆ្នាំអី?

ខ៖ ខ្ញុំកើតឆ្នាំមួយពាន់ប្រាំបួនរយហុក ប៉ុន្មានទេយើងគិតទៅអាអូន ហុកដឹង! ខ្ញុំតតែមើលអត្តសញ្ញាតិប័ត្រមីងបានដឹង។

ក៖ ឆ្នាំខ្មែរ ឆ្នាំអីអ្នកមីង?

ខ៖ ឆ្នាំខ្មែរខ្ញុំឆ្នាំ ថោះ។

ក៖ កើតឆ្នាំថោះ ខែអីអ្នកមីង?

ខ៖ ខែពិសាខ។

ក៖ ថ្ងៃអី?

ខ៖ ថ្ងៃអង្គារ។

ក៖ អរ! ចុះទាក់ទងនិងភាសាវិញ ក្រៅពីភាសាខ្មែរ តើអ្នកមីងអាចចេះភាសាអីផ្សេងទៀតទេ?

ខ៖ អត់! ចេះតែភាសាខ្មែរមួយមុខ ភាសាដើមហ្មង។

ក៖ បាទ។ ភាសាខ្មែរអាចសរសេរបាន អាចអានបានទេ?

ខ៖ បាន! បានតិចៗ។

ក៖ បានតិចៗណ៎?

ខ៖ ចា៎។

ក៖ អ្នកមីងស្រុកកំណើតអ្នកមីងនៅណា?

ខ៖ ស្រុកកំណើតខ្ញុំនៅ នៅ! ចាំមើលភូមិឆ្លក ឃុំស្យា ស្រុកកណ្ដៀង ខេត្តពោធិ៍សាត់។

ក៖ អរ! ខេត្តពោធិ៍សាត់់ណ៎?

ខ៖ ចា៎។

ក៖ ហើយបច្ចុប្បន្នអ្នកមីងរស់នៅក្នុងភូមិចំការសំរោងពីរ ក្រុងបាត់ដំបង ត្រូវទេ?

ខ៖ ចា៎ៗ។

ក៖ អ្នកមីងជួយជម្រាបបានទេថា ហេតុអីអ្នកមីងផ្លាស់ប្ដូរពីទីនោះមកនៅទីនេះណា៎៎?

ខ៖ ផ្លាស់ពីទីនោះមកនៅទីនេះអី?

ក៖ បាទ។

ខ៖​ កាលពីដើមអើយមកខ្ញុំផ្លាស់មកនៅទីនេះ ប្ដីមករកស៊ីស្រុកនេះ ហើយក៏តាមស្វាមីមក។

ក៖ បាទ។

ខ៖ ដល់ពេលសម័យបច្ចុប្បន្ននេះខ្ញុំនៅនេះរហូតទៅ ខ្ញុំមកយូរឆ្នាំហើយចង់ម្ភៃឆ្នាំហើយ។

ក៖ ជាងម្ភៃឆ្នាំហើយណ៎?

ខ៖ ចា៎។

ក៖ បាទ។ កាលអ្នកមីងមកពីទីនោះ មកទីនេះអ្នកមីងធ្វើដំណើរដោយអ្វីដែរ?

ខ៖ ខ្ញុំមកជិះឡានឈ្នួល។

ក៖ ជិះឡានឈ្នួលណ៎?

ខ៖ ជិះឡានឈ្នួលមក។

ក៖ តាំងពីម្ភៃឆ្នាំមុន មានឡានឈ្នួលដែរណ៎?

ខ៖ មានតា! មានអាឡាននីសាន់យើង។

ក៖​ បាទ។

ខ៖ ឡានពីពោធិ៍សាត់ មកដល់សារថ្មីមក អត់មានឡានតូរីស អត់មានឡានហៃលិនឌឺរដូចសព្វថ្ងៃនេះទេ ជិះឡាននីសាន់មក។

ក៖ បាទ។

ខ៖ ចា៎។

ក៖ ថ្លៃឈ្នួលអស់ប៉ុន្មាន?
ខ៖ អស់កាលជំនាន់ហ្នឹង អស់ប្រាំពាន់ កាលដែលខ្ញុំមក ប្រាំពាន់ខ្មែរយើង។

ក៖ កាលដែលអ្នកមីងអញ្ជើញមក មកតែម្នាក់ឯង ឬក៏មកពីរនាក់លោកពូ?

ខ៖ លោកពូមកមុន។

ក៖​ បាទ។

ខ៖ លោកពូមកមុនទៅ ហើយដល់ពេលគាត់មកមុនទៅខ្ញុំមកតាមស្វាមីប្រដោយ។

ក៖​ មកតាមស្វាមីតាមក្រោយណ៎?

ខ៖ ចា៎។ កាលមកពីណោះមានកូនតែមួយទេ ហើយដល់ខ្ញុំមកនៅនេះមានកូនមួយទៀត។

ក៖ បានពីរណ៎?

ខ៖ ចា៎! បានពីរ កូនស្រីពៅខ្ញុំកើតនៅខេត្តបាត់ដំបងហ្នឹងឯង។

ក៖ បាទ។

ខ៖ ដែលកូនបងម្ដាយអានេះហ្នឹង! វាកើតមុន អានេះចៅទេ។

ក៖ បាទ។

ខ៖ ចា៎។

ក៖ ហើយស្វាមីរបស់អ្នកមីងឈ្មោះអីគេ?

ខ៖ ស្វាមីមីងមុនគាត់ស្លាប់ហើយឈ្មោះ សុខ ប៊ុនធឿន។

ក៖ អរ!

ខ៖ ចា៎។ ហើយដល់ពេលស្វាមីស្លាប់ទៅហ្នឹង មកបានឈ្មោះ ហ៊ួត ចំរើននេះក្រោយ។

ក៖​ លោកពូចំរើនណ៎?

ខ៖ ចា៎! លោកពូចំរើន។

ក៖ បាទ។

ខ៖ ចា៎! ពូចំរើន ហៅតា។

ក៖ បាទ។ ហើយអ្នកមីងស្គាល់លោកពូប៉ុន្មានឆ្នាំហើយ?

ខ៖ សម្រាប់ខ្ញុំស្គាល់យូរហើយ ស្គាល់តាំងពីស្វាមីមុនខ្ញុំនៅ តាំងពីប្រពន្ធគាត់នៅដែរ។

ក៖ អរ!

ខ៖ ចា៎! ដល់ពេលប្រពន្ធគាត់ស្លាប់ទៅ ស្វាមីមុនខ្ញុំស្លាប់ទៅ ខ្ញុំក៏បានចំណងអាពាហ៍ពិពាហ៍សាងជីវិតជាមួយគាត់ទៅ។

ក៖ បាទ

ខ៖ ចា៎។

ក៖ ទាក់ទងនិងការរៀបចំផ្សំផ្គុំបានពេលណា? ហើយអ្នកណាអ្នកផ្សំផ្គុំអោយ?

ខ៖ ចាស់ទុំ បងប្អូនគាត់ មាតាបិតា អ្នកជិតខាងហ្នឹង យើងរៀបតែចាស់ទុំទៅ ហើយសែនពីព្រឹកទៅ។

ក៖ បាទ។

ខ៖ ចា៎។

ក៖ ហើយសម្រាប់អ្នកមីងផ្ទាល់ ហេតុអីបានជាអ្នកមីងយកលោកពូជាគូរ?

ខ៖ ចុះបើគាត់ក៏ពូម៉ាយ ខ្ញុំឯណោះក៏មេម៉ាយ។

ក៖ បាទ។

ខ៖ ហើយយើងចេះតែយកគ្នាទៅ ថែរក្សាគ្នាទៅយើងចាស់ៗហើយ។

ក៖ ដើម្បីអាចពឹងពាក់គ្នាណ៎?

ខ៖ ដើម្បីអាចពឹងពាក់គ្នា ពេលឈឺជាមើលគ្នាទៅវិញទៅមក។ អញ្ចឹងណា៎?

ក៖ បាទ។

ខ៖ ហើយតាខ្ញុំនេះក៏គាត់ស្លូតដែរ គាត់មិនកាចដែរ ហើយក៏មិនដែលប្រើអំពើហិង្សាវៃដុំ ជាន់ធាក់ខ្ញុំដែរ។

ក៖ បាទ! លោកពូស្លូតបូតណ៎?

ខ៖ ចា៎។

ក៖ បាទ។ អរគុណអ្នកមីង។ អញ្ចឹងបើនិយាយអំពីកូនអ្នកមីងទាំងអស់ មានប៉ុន្មាននាក់?

ខ៖ ទាំងកូនដើម ទាំងកូនខ្ញុំអី។

ក៖ បាទ។

ខ៖ កូនគាត់មានបី កូនខ្ញុំមានពីរ ប្រាំនាក់។

ក៖ សរុបទាំងអស់មានប្រាំនាក់ណ៎?

ខ៖ ចា៎។

ក៖ អញ្ចឹងអ្នកមីងអាចជួយរាប់ឈ្មោះពួកគាត់ ឈ្មោះអីខ្លះ? ឈ្មោះទាំងអស់គ្នាណា៎?

ខ៖ ទាំងអស់គ្នាបងហ្នឹងឈ្មោះ តុង ហ៊ីម។

ក៖ តុង ហ៊ីមណ៎?

ខ៖ ចា៎។

ក៖ តុង ហ៊ីម គាត់អាយុប៉ុន្មានហើយ?

ខ៖ តុង ហ៊ីមហ្នឹងអាយុសាមលើហើយ។

ក៖ គាត់មានគ្រួសារហើយនៅ?

ខ៖ មានហើយ មានកូនហើយ។

ក៖ គាត់ស្រី ឬប្រុស?

ខ៖ ស្រី។

ក៖​ ប្ដីរបស់បងតុង ហ៊ីម គាត់ឈ្មោះអី?

ខ៖ ឈ្មោះ រ៉ាយុទ្ធ។

ក៖ រ៉ាយុទ្ធណ៎? ពួកគាត់ទាំងពីរមានកូនប៉ុន្មាននាក់?

ខ៖ គាត់មានកូនមួយ។

ក៖ កូនមួយ ឈ្មោះអីគេ?

ខ៖ ឈ្មោះ វិចិត្រ។

ក៖ ឈ្មោះ វិចិត្រណ៎?

ខ៖ ចា៎! ឈ្មោះ វិចិត្រ។

ក៖ វិចិត្រ គេធ្វើអីឥឡូវអ្នកមីង?

ខ៖ វិចិត្រ នៅរៀន។

ក៖ នៅរៀន រៀនថ្នាក់ទីប៉ុន្មាន?

ខ៖ ថ្នាក់ទីបួន។

ក៖ ទីបួនណ៎?

ខ៖ អាយុពីរដន់ដប់ឆ្នាំ។

ក៖ អរ! នៅសាលាណាអ្នកមីង?

ខ៖ សាលាអង្គការហ្វា។

ក៖ សាលាហ្វាណ៎?

ខ៖ ចា៎។

ក៖ អញ្ចឹងកូនទីពីរ កូនបន្ទាប់ឈ្មោះអី? អ្នកមីង?

ខ៖ ឈ្មោះ សុង ជាទី។

ក៖ គាត់ស្រី ឬប្រុស?

ខ៖ ស្រី។

ក៖ បាទ។ ហើយគាត់មានស្វាមីនៅ?

ខ៖ មានហើយ។

ក៖ បាទ។ ស្វាមីគាត់ឈ្មោះអី?

ខ៖ ឈ្មោះ គង ទា។

ក៖ បាទ។ ហើយពួកគាត់ទាំងពីរមានកូនប៉ុន្មាននាក់?

ខ៖ ពួកគាត់ទាំងពីរមានកូនមួយហ្នឹងដែរ។

ក៖​ មានកូនមួយ ឈ្មោះអីគេ?

ខ៖​ ឈ្មោះ គង សុថេប។

ក៖ បាទ។ សុថេបគេនៅរៀន ឬក៏មិច?

ខ៖ នេះសុថេបគេនៅរៀន គេរៀនថ្នាក់ទីមួយ។

ក៖ ហើយបន្ទាប់ពីប៉ាម៉ាក់សុថេប មានឈ្មោះអីទៀតទេ?

ខ៖ ឈ្មោះ តុង ខ្លី។

ក៖ តុង ខ្លីណ៎?

ខ៖ ចា៎។

ក៖ គេកើតនៅឯណា? តុងខ្លី?

ខ៖ នៅខេត្តបាត់ដំបង។

ក៖ បាទ។ ហើយគេស្រី ឬប្រុស?

ខ៖ ប្រុស។

ក៖ ហើយគាត់មានគ្រួសារហើយនៅ?

ខ៖ មានហើយ។

ក៖ បាទ។

ខ៖ ទម្ងន់ជិតគ្រប់ខែហើយ។

ក៖ ប្រពន្ធគេឈ្មោះអី?

ខ៖ ប្រពន្ធគេដឹងឈ្មោះអីផង អូ! ឈ្មោះ ម៉ាប់។

ក៖ បាទ។

ខ៖ ដឹងស្អីម៉ាប់ទេ ភ្លេចឈ្មោះទៅហើយដឹងស្អីត្រកូលទេ ដឹងឪគេឈ្មោះអីផង។

ក៖ អ្នកខេត្តណាម៉ាប់?

ខ៖ អ្នកផ្សារត្រែង ស្រុកថ្មគោល។

ក៖ ខេត្តបាត់ដំបងណ៎?

ខ៖ ចា៎! ខេត្តបាត់ដំបងដែរ។

ក៖ បាទ។ ហើយពួកគាត់អត់ទាន់មានកូនទេណ៎?

ខ៖ នៅ! ទើបទម្ងន់ជិតគ្រប់ខែ។

ក៖ បាទ។ បន្ទាប់ពីម៉ាប់គ្រួសាររបស់គាត់ កូនអ្នកមីងបន្តទៀត?

ខ៖ ឈ្មោះ មើល!

ក៖ បានបីហើយ។

ខ៖ តុង រឿន! តុង រឿ​ន។

ក៖ រឿន គាត់ស្រី ឬប្រុស?

ខ៖ ស្រី។

ក៖ បាទ។ រឿនគាត់ធ្វើអីឥឡូវ?

ខ៖ ធ្វើកម្មករ មានកូនហើយ។

ក៖ បាទ។ ហើយស្វាមីគាត់ឈ្មោះអី?

ខ៖ ស្វាមីគេឈ្មោះ ណា ប៉ុនមិនដឹងត្រកូលគេឈ្មោះអីទេ។

ក៖ ចុះកូនបន្ទាប់ទៀត?

ខ៖ អូ! ឈ្មោះ ណាក់! ឈ្មោះ ណាក់ អាកូនបានឈ្មោះ ណា។

ក៖ បាទ។​

ខ៖ ឈ្មោះ វណ្ណះ។

ក៖ កូនគាត់មានប៉ុន្មាន?

ខ៖ កូនមានមួយ។

ក៖ មានមួយណ៎?

ខ៖ ចា៎! តូចអត់ទាន់ចេះដើរផង។

ក៖ បាទ។ អត់ទាន់បានរៀនទេណ៎?

ខ៖ អត់ទេ! នៅកូនងានៅឡើយ។

ក៖ បាទ។

ខ​៖​ ចា៎។

ក៖ អញ្ចឹងអ្នកមីងជួយជម្រាបកូនទីប្រាំ? ឈ្មោះអីគេ?
ខ៖ សុង ស្រីនួន។

ក៖ បាទ។ ស្រីនួន នៅឯណាឥឡូវ?

ខ៖ សុង ស្រីនួន នៅឯខេត្តព្រះសីហនុ។

ក៖ ព្រះសីហនុ គាត់ធ្វើការអីគេ?

ខ៖ ទៅធ្វើកាសស៊ីណូ។

ក៖ បាទ។ ហើយគាត់មានគ្រួសារហើយនៅ?

ខ៖ នៅ។

ក៖ នៅទេ?

ខ៖ ចា៎។

ក៖ ហើយគាត់អាយុប៉ុន្មានហើយ?

ខ៖ អាយុដប់ប្រាំឆ្នាំ។

ក៖ អាយុដប់់ប្រាំឆ្នាំ អញ្ចឹងគាត់ទៅធ្វើការបានប៉ុន្មានឆ្នាំហើយ?

ខ៖ ទៅធ្វើការទើបបានបីខែហ្នឹង។

ក៖ ហើយគាត់រកស៊ីកាកកប់អត់?

ខ៖ រកទៅមុនដំបូងគេកាត់ថ្លៃខោអាវ កាត់ថ្លៃម្ហូប គេកាត់ថ្លៃបាយ។

ក៖ បាទ។

ខ៖ ហើយវាអត់បានប្រាក់ខែចំណូលច្រើនអញ្ចឹងណា៎?

ក៖ បាទ។ ប៉ុន្តែឥឡូវច្រើនហើយ?

ខ៖ ឥឡូវច្រើនឯណា គ្រាន់តែវាបានម៉ាគ្រប់ចាយខ្លួនឯង មិនបានអោយម្ដាយចាយច្រើនគ្រប់គ្រាន់ទេ! មួយខែបានអោយ ហាសិបរៀលអីហ្នឹង។

ក៖ បាទ។ ប៉ុហ្នឹងគ្រាន់ហើយ?

ខ៖ ចា៎។

ក៖ តិចទៀតទៅបានច្រើនជាងហ្នឹង។

ខ៖ ចា៎។

ក៖​ ហើយស៊ីនួនគាត់រៀនបានថ្នាក់ទីប៉ុន្មាន?

ខ៖ ស៊ីនួនបានថ្នាក់ទីប្រាំមួយ។

ក៖ បាទ។ ហើយគាត់ឈប់រៀន ក៏ធ្វើការទៅណ៎?

ខ៖ ចា៎។

ក៖ បាទ។

ខ៖ បានថ្នាក់ទីប្រាំមួយ។ កាលពីមុនខ្ញុំឈឺពេកកូនមិនបាននេះអី ពីដើមខ្ញុំឈឺចូលពេទ្យ ឈឺចូលតែពេទ្យធំហ្នឹងទេ ទើបឥឡូវនេះចិត្តខ្ញុំបានឈឺស្រស់ស្រាយគ្រប់មុខអញ្ចឹងអូ។

ក៖ អូ! មិចចឹង?

ខ៖ ខ្ញុំវាមានជំងឺខ្ញុំដូចថា ខ្ញុំនិយាយមិនលាក់បាំងអីទេណាក្មួយ?

ក៖ បាទ។

ខ៖ ចា៎! ខ្ញុំដូចថា មានរោគប្រចាំកាយអញ្ចឹងណា៎?

ក៖ បាទ។

ខ៖ ចា៎! ហើយដល់ពេលនេះទៅខ្ញុំឈឺរហូត ដល់ពេលឥឡូវដូចថា ខ្ញុំលេបថ្នាំត្រូវអីអញ្ចឹងណា។ ទៅខ្ញុំបាននេះ គេលេបថ្នាំពញ្ញាអីអញ្ចឹងណា៎ក្មួយ?

ក៖ បាទ។

ខ៖ ចា៎! ហ្នឹងហើយខ្ញុំអត់លាក់បាំងអីទេ។

ក៖ បាទ។

ខ​៖ អ្នកណាមកសម្ភាសខ្ញុំ ក៏ខ្ញុំអត់លាក់បាំងអាការះខ្ញុំរោគគាខ្លួនរបស់ខ្ញុំដែរ ប៉ុន្តែខ្ញុំចិញ្ចឹមកូនបានរស់រានបានធំរហូត។

ក៖ បាទ។

ខ៖ ចា៎។

ក៖ ហើយអាការះរបស់អ្នកមីងយ៉ាងមិចដែរ? មានដូចអត់ស្រួលមិចដែរ?

ខ៖ ដូចអត់មានអីផង។

ក៖ ធម្មតាណ៎?

ខ​៖ ធម្មតារាល់ថ្ងៃអត់អីទេ។

ក៖ បាទ។

ខ៖ ខ្ញុំលេបថ្នាំ លេបអីទៅ។

ក៖ បាទ។ អរគុណអ្នកមីងដែលបានជម្រាបអំពីកូនៗ។ អញ្ចឹងអ្នកមីងអាចជួយជម្រាបបានទេថា អ្នកមីងមានបងប្អូនប៉ុន្មាននាក់?

ខ៖ មីងបងប្អូនប្រាំនាក់។

ក៖ ប្រាំនាក់ណ៎?

ខ៖ ចា៎។

ក៖ ស្រីប៉ុន្មាន? ប្រុសប៉ុន្មាន? អ្នកមីង?

ខ៖ ស្រីបី ប្រុសពីរ។

ក៖ ស្រីបី ប្រុសពីរ?

ខ៖ ចា៎។

ក៖ ហើយពួកគាត់នៅខេត្តណាខ្លះឥឡូវ?

ខ៖ នៅខេត្តបាត់ដំបងនេះពីរ។

ក៖ បាទ។

ខ៖​ នៅខេត្តពោធិ៍សាត់ណោះបី។

ក៖ អរ! នៅស្រុកកំណើតណ៎?

ខ៖ ចា៎! នៅស្រុកកំណើត។

ក៖ ហើយបងប្អូនបងគេទីមួយគាត់ឈ្មោះអី?

ខ៖ បងទីមួយឈ្មោះ ម៉ម ស៊ីរៀន។

ក៖ ហើយគាត់ស្រី ឬប្រុស?

ខ៖ ប្រុស។

ក៖ ចុះគាត់មានគ្រួសារនៅ?

ខ៖ គាត់មានហើយ មានដល់ចៅទៀតហើយហ្នឹង។

ក៖ គ្រួសាររបស់គាត់មានឈ្មោះអ្វីដែរ?

ខ៖ ឈ្មោះ វែន ជាង។

ក៖​ បាទ។ ពួកគាត់ទាំងពីរមានកូនប៉ុន្មាននាក់?

ខ៖ មានកូនប្រាំ។

ក៖ កូនប្រាំណ៎?

ខ៖ ចា៎។

ក៖ ចាំឈ្មោះពួកគាត់ទេ?

ខ៖ ចាំតាកូន។

ក៖ បាទ។ អ្នកមីងជួយជម្រាបបន្តិចមក?

ខ៖ កូនគាត់ទីមួយឈ្មោះ រៀន សេរ៉ា។

ក៖ សេរ៉ា?

ខ៖ ចា៎! រៀន សេរ៉ា។

ក៖ មិនមែនរៀង សេរ៉ាទេណ៎?

ខ៖ រៀន។

ក៖ រៀន សេរ៉ា?

ខ៖ ចា៎! រៀន សេរ៉ា។

ក៖ បាទ។ ស្រី ឬប្រុស?

ខ៖ ប្រុស។

ក៖ អាយុប៉ុន្មានហើយ?

ខ៖ អាយុសាមលើហើយកូនគាត់នោះ។

ក៖ បាទ។ ចុះអ្នកទីពីរ?

ខ៖ អ្នកទីពីររៀន ម៉ារៀម។

ក៖​ បាទ។

ខ៖ រៀន ម៉ារៀម។

ក៖ បាទ។

ខ៖ ទីបីឈ្មោះ រៀន ម៉ារ៉ាយ។

ក៖ បាទ។

ខ៖ ទីបួនឈ្មោះ រៀន អេស។

ក​៖ បាទ។

ខ៖ ចា៎! ទីប្រាំឈ្មោះ រៀន ប៊ុត។

ក៖ បាទ។

ខ៖ ចា៎! ប្រុសទាំងអស់កូនគាត់។

ក៖ ប្រុសទាំងអស់ណ៎?

ខ៖ ប្រុសទាំងអស់។

ក៖ អញ្ចឹងសម្រាប់បងប្អូនទីពីរគាត់ឈ្មោះអី? អ្នកមីង?

ខ៖ បងប្អូនទីពីរខ្ញុំហ្នឹងឯង បន្ទាប់ពីបងប្រុស។

ក៖ អរ! ឥឡូវដល់ទីបីគាត់ឈ្មោះអី?

ខ៖ ទីបីគាត់ឈ្មោះ ម៉ម ឆុន។

ក៖ ម៉ម ឆុនគាត់?

ខ៖ គាត់ស្រី។

ក៖ គាត់ស្រីណ៎?

ខ៖ ចា៎។

ក៖ ហើយស្វាមីគាត់ឈ្មោះអី?

ខ៖ ឈ្មោះ ហេង ហ៊ួត។

ក៖ បាទ។ ពួកគាត់ទាំងពីរនៅបាត់ដំបង ឬនៅពៅធិ៍សាត់?
ខ៖ នៅពោធិ៍សាត់។

ក៖ ហើយអ្នកមីងគាត់ប្រកបមុខរបរអីដែរ?

ខ៖ គាត់ធ្វើចំការ គាត់ដាំដំឡូង គាត់ធ្វើស្រូវ ធ្វើស្រែ។

ក៖ បាទ។

ខ៖ ចា៎។

ក៖ ហើយពួកគាត់ទាំងពីរមានកូនប៉ុន្មាននាក់?

ខ៖ កូនបី។

ក៖ បាទ។ ឈ្មោះអីខ្លះអ្នកមីង?

ខ៖ កូនបី! កូនបងឈ្មោះ ហេង រ៉ាវី។

ក៖ បាទ។

ខ៖ កូនទីពីរឈ្មោះ ហេង វិត។

ក៖ បាទ។

ខ៖ កូនទីបីឈ្មោះហេង ចងភ្លេចឈ្មោះក្មួយទៀតនេះ ហេងអីទេ! អូ! ហេង លីហឺ។

ក៖ ហេង លីហឺណ៎?

ខ៖ ហេង លីហឺ។

ក៖ បាទ។

ខ៖ ចា៎។

ក៖​ អញ្ចឹងពួកគាត់ទាំងបីហ្នឹង មានគ្រួសារអស់ហើយ ឬក៏មិច?

ខ៖ នៅលីវទាំងអស់។

ក៖ នៅលីវទាំងអស់ណ៎?

ខ៖ ចា៎។

ក៖ ស្រីប៉ុន្មាន? ប្រុសប៉ុន្មាន?

ខ៖ រ៉ាវីហ្នឹងស្រី។

ក៖ បាទ។

ខ៖ ហេង វិតហ្នឹងប្រុស។

ក៖ បាទ។

ខ៖ ហេង លីហឺស្រី។

ក៖ អរ! ស្រីពីរ ប្រុសមួយណ៎?

ខ៖ ចា៎! ស្រីពីរ ប្រុសមួយ។

ក៖ បងប្អូនទីបួនរបស់អ្នកមីងឈ្មោះអី?
ខ៖ ឈ្មោះ ម៉ម រ៉ន។

ក៖ បាទ។ គាត់ស្រី ឬប្រុស?

ខ៖ ប្រុស។

ក៖ អញ្ចឹងគ្រួសាររបស់គាត់ឈ្មោះអីដែរ?

ខ៖ គ្រួសារគាត់មុនស្លាប់ហើយ។

ក៖ អរ! គ្រួសារក្រោយ?

ខ៖ គ្រួសារក្រោយឈ្មោះ ហាន ហាន ប៉ុនអត់ដឹងត្រកូលគេទេ ព្រោះទើបបាន។

ក៖ ដឹងថាពួកគាត់មានកូនប៉ុន្មាន? ទាំងអស់? ទាំងមុន ទាំងក្រោយណា៎?

ខ៖ កូនខាងវាហ្នឹងបី កូនខាងគេពីរ។

ក៖ ប្រាំណ៎?

ខ៖ ចា៎។

ក៖ ហើយឈ្មោះអីខ្លះ? អ្នកមីងចាំទេ?

ខ៖ ចាំតា។

ក៖ បាទ! ឈ្មោះអីគេ?

ខ៖ ឈ្មោះកូន ក្មួយខ្ញុំខាងប្អូនខ្ញុំហ្នឹងឈ្មោះ រិន ស្រីរត្ន័។

ក៖ បាទ។

ខ៖ អរ! កូនបងឈ្មោះ រិន រៃយ៉ា ប្រុស។

ក៖ បាទ។

ខ៖ កូនបន្ទាប់មកស្រី! រិន ស្រីរត្ន័។

ក៖ បាទ។

ខ៖ បន្ទាប់មកទៀតរិន ស្រីរី។

ក៖ បាទ។

ខ៖ ចា៎។

ក៖ អញ្ចឹងចូលដល់កូនទីប្រាំ បងប្អូនទីប្រាំរបស់អ្នកមីងឈ្មោះអីដែរ?

ខ៖ ឈ្មោះ ម៉ម ឆុង។

ក៖ ម៉ម ឆុង?

ខ៖ ចា៎។

ក៖ ស្វាមីគាត់ឈ្មោះអី?

ខ៖ ឈ្មោះ ឡាច ចន្ទ័។

ក៖ អញ្ចឹងពួកគាត់មានកូនប៉ុន្មាននាក់ដែរ?

ខ៖ ពួកគាត់ទាំងពីរមានកូនបីនាក់។

ក៖ បីនាក់ណ៎? អ្នកមីងណ៎?

ខ៖ ចា៎។

ក៖ ស្រីប៉ុន្មាន? ប្រុសប៉ុន្មាន?

ខ៖ ប្រុសទាំងអស់។

ក៖ ប្រុសទាំងអស់ អ្នកមីងជួយជម្រាបឈ្មោះពួកគាត់បានទេ?

ខ៖ ឈ្មោះ ទីមួយឈ្មោះ រស្មី។

ក៖ រស្មីណ៎?

ខ៖ ចា៎! ទីពីរឈ្មោះអីគេ ឌីណា។

ក៖ ឌីណា?

ខ៖ ចា៎។ ហើយទីបីឈ្មោះ រីករាយ។

ក៖ រីករាយណ៎?

ខ៖ ចា៎។

ក៖ ពួកគាត់នៅខេត្តណាឥឡូវ?

ខ៖ នៅខេត្តពៅធិ៍សាត់ ស្រុកកណ្ដៀង។

ក៖ អ្នកមីងមានបងប្អូនទៀតអត់?
ខ៖ អត់ទេ! អត់មានទៀតទេ មានតែប្រាំនាក់ហ្នឹងទេបងប្អូនខ្ញុំ។

ក៖ បាទ។ អញ្ចឹងម្ដាយរបស់អ្នកមីងគាត់ឈ្មោះអីដែរ?

ខ៖ ឈ្មោះ ម៉ម ឈៀន។

ក៖ ស្រុកកំណើតគាត់នៅឯណាអ្នកមីង?

ខ៖ នៅពៅធិ៍សាត់។

ក៖ លោកយាយម៉ម ឈៀន ឪពុកម្ដាយរបស់លោកយាយឈ្មោះអី?

ខ៖ ខ្ញុំអត់ចាំផង បើខ្ញុំកើតមក យាយតាខ្ញុំគាត់ស្លាប់អស់ហើយ បើអត់បានស្គាល់មុខគាត់ផង។

ក៖ បាទ។

ខ៖ អរ! ស្គាល់ដែលយាយម៉ម ឈៀនហ្នឹងឈ្មោះ តាគាត់ឈ្មោះ តាម៉ម។

ក៖ បាទ។

ខ៖ ហើយម៉ែដែលយាយហ្នឹងឈ្មោះ យាយឆេង។

ក៖​ អូ!

ខ៖ ហ្នឹងហើយ យាយឆេង។

ក៖ តាម៉ម យាយឆេងណ៎?

ខ៖ តាម៉ម យាយឆេង។

ក៖ ស្រុកកំណើតតាម៉ម យាយឆេងនៅឯណា?

ខ៖ តាម៉ម យាយឆេងហ្នឹង នៅភូមិឃ្លូ ស្រុកកណ្ដៀង ខេត្តពោធិ៍សាត់។

ក៖ បាទ។

ខ៖ ចា៎។

ក៖ ឪពុកម្ដាយអ្នកមីងឈ្មោះអី?

ខ៖ តាខ្ញុំហ្នឹងឈ្មោះ ប៉ាវ សារិន។

ក៖ អញ្ចឹង!

ខ៖ ប៉ាវ សារិន។

ក៖ បាទ។

ខ៖ ចា៎។

ក៖ ឪពុកម្ដាយរបស់គាត់ឈ្មោះអីដែរ?

ខ៖ ឈ្មោះ សំ។

ក៖ តាសំ?

ខ៖ តាសំ យាយសេង។

ក៖ តាសំ យាយសេងណ៎?

ខ៖ ចា៎។

ក៖ ពួកគាត់អ្នកស្រុកពោធិ៍សាត់ទាំងអស់គ្នា ឬក៏យ៉ាងមិច?

ខ៖ ភូមិឃ្លូកដដែលហ្នឹង។

ក៖ អូ!

ខ៖ ចា៎។

ក៖ មិនមែនមកពីខេត្តផ្សេងទេណ៎?

ខ៖ មិនមែនមកពីខេត្តផ្សេងទេ គាត់នៅជុំគ្នាហ្នឹង ហើយគាត់រៀនរៀបការប្ដីប្រពន្ធគាត់ហ្នឹង ខ្ញុំមិនទាន់កើតផងហ្នឹង។

ក៖ បាទ។

ខ៖ ប៉ុន្តែខ្ញុំមិនអាចស្គាល់អញ្ចឹងបានណា៎?

ក៖ មិចបានគាត់រៀបការ?

ខ៖ ទេ! លឺម៉ាក់ប្រាប់។

ក៖​ លឺម៉ាក់ប្រា​ប់?

ខ៖ ម៉ាក់ប្រាប់ថា គាត់រៀបការពេញច្បាប់ គាត់អត់មាននេះទេជំនាន់ចាស់ពីដើម។

ក៖ បាទ។

ខ៖​ លឺគាត់ប្រាប់ប្រវត្តិគាត់ប្រាប់កូនចៅអញ្ចឹងទៅ ហើយដល់ពេលនេះទៅកូនចេះតែចាំទៅណា៎?

ក៖​ បាទ។ អរគុណអ្នកមីងដែលបានជម្រាបអំពីជីដូនជីតា។

ខ៖ ចា៎។

ក៖ ហើយកូនផងដែរ ប៉ុន្តែឥឡូវអ្នកមីងជួយជម្រាបបន្តិចថា ម្ដាយរបស់អ្នកមីងមានបងប្អូនប៉ុន្មាននាក់?

ខ៖ ម្ដាយរបស់ខ្ញុំ ខ្ញុំកើតទាន់ខ្ញុំឃើញតែបួននាក់។

ក៖​ បួននាក់ណ៎? ឈ្មោះអីខ្លះ? អ្នកមីង?

ខ៖ ទីមួយហ្នឹង ម្ដាយខ្ញុំឈ្មោះ ឆេង។

ក​៖ បាទ។

ខ៖ ទីពីរហ្នឹងឈ្មោះ ម៉ុក។

ក៖ បាទ។

ខ៖ ទីបីហ្នឹងឈ្មោះ ស៊ូ។ ទីបួនហ្នឹងឈ្មោះ ពួន។

ក៖ បាទ។

ខ៖ ចា៎។ ក្រៅពីហ្នឹងស្លាប់អស់ហើយ នៅតែមីងស៊ូហ្នឹង។

ក៖ បាទ។

ខ៖ ម្ដាយខ្ញុំក៏ស្លាប់ មីងខ្ញុំក៏ស្លាប់ ពូនោះជាប់ពន្ធធានាគារ អាកាលសម័យពពតណា គេវៃចោលងាប់។

ក៖ បាទ។

ខ៖ អស់ហើយ។

ក៖ អញ្ចឹងឪពុករបស់អ្នកមីងមានបងប្អូនប៉ុន្មាននាក់?

ខ៖ ឪពុកប៉ាខ្ញុំគាត់ ខ្ញុំកើតមកខ្ញុំឃើញគាត់មានបងប្អូនបួននាក់។

ក៖ បាទ។

ខ៖ ចា៎។ ប៉ាខ្ញុំឈ្មោះ ប៉ារិន បន្ទាប់មកទៀតឈ្មោះ ពូមួក បន្ទាប់មកទៀតឈ្មោះ ពូយួន បន្ទាប់មកទៀតឈ្មោះ មីងហ៊ាន។

ក៖ បាទ។

ខ៖ ខ្ញុំកើតមកខ្ញុំឃើញបងប្អូនគាត់បួននាក់ហ្នឹង។

ក៖ ពួកគាត់នៅពោធិ៍សាត់ដែរអី?

ខ៖ នៅពោធិ៍សាត់ទាំងអស់។ ប៉ុនឥឡូវស្លាប់អស់ហើយគ្មាសល់មួយទេ។

ក៖ បាទ។ អរគុណអ្នកមីងដែលបានជម្រាបអំពីសាច់ញាតិបងប្អូនណា។

ខ៖ ចា៎។

ក៖ ហើយឥឡូវចូលដល់ចំណុចមួយទៀតដែលទាក់ទង និងប្ដីរបស់អ្នកមីង ឪពុកម្ដាយរបស់គាត់ឈ្មោះអី?

ខ៖ ស្វាមីមុនអី?

ក៖ បាទ! ស្វាមីមុន?

ខ៖ ស្វាមីមុនអូ! ស្វាមីមុនគាត់ឈ្មោះ តាសុង។

ក៖ តាសុង?

ខ៖ ឪពុកគាត់ឈ្មោះ តាសុង។

ក៖ យាយ?

ខ៖ ម្ដាយគាត់ឈ្មោះ យាយលូន។

ក៖ បាទ។

ខ៖ ចា៎។

ក៖ ហើយតាសុង យាយលូនគាត់អ្នកស្រុកឯណាដែរ?

ខ៖ អ្នកស្រុកពោធិ៍សាត់ កំពង់ឃ្លូកហ្នឹងឯង។

ក៖ អ្នកស្រុកពោធិ៍សាត់ដែរណ៎?

ខ៖ ចា៎។

ក៖​ ហើយឪពុកម្ដាយលោកពូហ្នឹងគាត់ឈ្មោះអីដែរ? ស្គាល់ទេ?

ខ៖ ខ្ញុំប្រាប់មិញហ្នឹងឯង ឈ្មោះ តាសុង។

ក៖ លោកពូដែលនៅសព្វថ្ងៃណា៎? លោកពូប្ដីក្រោយ?

ខ៖ អរ! លោកពូប្ដីក្រោយនេះដែលឈ្មោះ ម្ដាយគាត់ឈ្មោះ ទូច។

ក៖ យាយទូច?

ខ៖ ចា៎។

ក៖ តា?

ខ៖ ចា៎! ឪគាត់ហ្នឹងឈ្មោះ តាតុង។

ក៖ យាយទូចតាតុងណ៎?

ខ៖ ចា៎។

ក៖ បាទ។

ខ៖ ហ្នឹងហើយ។

ក៖ អរ! ដល់យាយតាខ្ញុំឈ្មោះ យាយទូច តាមឹក។

ខ៖ ហា! យាយទូច តាមឹក។

ក៖ ស្រដៀងគ្នាដែរ។ អ្នកមីងប្ដីរបស់អ្នកមីងសព្វថ្ងៃគាត់ចូលចិត្តពិសារម្ហូបអីដែរ?

ខ៖ គាត់ចូលចិត្តបុកទឹកគ្រឿង សម្លប្រហើរ សម្លកកូរ។

ក៖ បាទ។

ខ៖ បើរឿងឆា រឿងអីខ្ញុំអត់សូវទេ គាត់ញ័រ គាត់ខ្លាញ់។

ក៖ បាទ។

ខ៖ គាត់ចូលចិត្តត្រីៗ គាត់អត់ចូលចិត្តសាច់ទេ។

ក៖ ហើយលោកពូគាត់ចូលចិត្ត គាត់ប្រកបមុខរបរអីដែរ? សព្វថ្ងៃ?

ខ៖ គាត់ចិញ្ចឹមមាន់បន្តិចបន្តួចអញ្ចឹងទៅ ព្រោះគាត់ជួយដើរទៅលើកឥដ្ឋ លើកអីគេអញ្ចឹងទៅ។

ក៖ បាទ។

ខ៖ គាត់ធ្វើការហាត់ប្រាណ មកពីគាត់ធំពេកអញ្ចឹងណា។

ក៖ ចុះអ្នកមីងវិញតាំងពីក្មេងមកដល់ឥឡូវ ធ្លាប់ពីក្មេងប្រកបការងារអី? ហើយឥឡូវពេញវ័យហើយឥឡូវហឹ្នងយ៉ាងមិចដែរ?

ខ៖ ចា៎! ប្រវត្តិមីងក្មួយអើយ មហាសែននឿយកំពូលបិតានឿយហើយ។

ក៖ បាទ។

ខ៖ ក្រ ម៉ែឪពុកស្លាប់តាំងពីមីងអាយុដប់ពីរឆ្នាំមក ហើយម៉ែមេម៉ាយ ហើយនៅមើលប្អូនទាំងប្រាំ និយាយទៅនិយាយពីប្រវត្តិដើមវាអួលដើមករ។

ក៖ អញ្ជើញអ្នកមីង?

ខ៖ ហើយដល់ពេលម៉ែខ្ញុំដើររកស៊ីអោយខ្ញុំមើលប្អូនទាំងប្រាំហ្នឹង មានពរផង មានដឹកដៃផង ហើយជំំនាន់យើងមុនណា៎ក្មួយ? មីងប្រាប់?

ក៖ បាទ។

ខ៖ យើងបុកតែស្រូវទេ បុកស្រូវគ្មានម៉ាសិនកិនអីទេ។ បុកស្រូវអញ្ចឹងទៅ រែកទឹកដាក់ពាង មានភ្លើងអីតដូចបច្ចុប្បន្នយើងនេះទេ។

ក៖ បាទ។

ខ៖ ចា៎។ ដើររកអុសទៅ ហើយពរផង ដឹកដៃផងទៅ ហើយម្ដាយមកពីរកស៊ីវិញទៅក៏មើលប្អូនទៅរហូតដល់ប្អូនធំ បានអោយប្អូនរៀន។

ក៖ បាទ។

ខ៖ មីងអត់បានរៀនអីទេ មីងបានរៀនតែអក្ខរាកម្មណាក្មួយ បានរៀនអក្ខរាកម្មបន្តិចៗទេក្រោមដើមអំពិល អត់ចូលសាលាទេរវល់មើលប្អូន នេះហើយជីវិត ជីវភាពមីងក្រ។

ក៖ បាទ។

ខ៖ ហើយដល់ពេលនេះទៅ ក៏អោយប្អូនរៀន ប្អូនអីទៅ ហើយធ្វើស្រែ ហើយផុតពីធ្វើស្រែទៅធ្វើបញ្ចុកលក់ ធ្វើនំបញ្ចុកលក់ដើម្បីដើរលក់ទៅយកលុយទិញអង្ករអោយប្អូនៗហ្នឹងហូបទៅ យកលុយកាក់អោយប្អូនរៀន ប្រវត្តិមីងកំសត់ណាស់តាំងពីដើមអើយ។ ទើបឥឡូវនេះទេ សម័យបច្ចុប្បន្នមីងគ្រាន់បន្តិច ហើយច្រូតកាត់អីយកគោ បើយើងអត់គោ អត់ក្របី យើងទៅប្រវាស់ដៃជាមួយគេទៅ។ ពេលទៅស្ទូងអោយគេ ទៅអោយគេមកភ្ជួរអោយយើងមក ហើយដល់ពេលនេះទៅរួចបោះគេបានគេមកភ្ជួរអោយយើង។ ហើយដល់រដូវច្រូតកាត់ យើងទៅច្រូតកាត់អោគេហើយ បានគេមកច្រូតបោះយើងអោយគេដឹកអោយ ដឹកមកដល់នេះហើយឃើញគោ ឃើញក្របីរបស់គេជួលអោយមកជាន់អញ្ចឹងទៅ។

ក៖ បាទ។

ខ៖ ជំនាន់មុនមានម៉ាសិនស៊ីស្រូវដូចសម័យឥឡូវឯណា ច្រូតតែនិងកណ្ដៀវ ច្រូតតែនិងកម្លាំងហ្នឹង។

ក៖ បាទ។

ខ៖ ដឹងហើយថាប្រវត្តិមីងវាសែនកំសត់ហើយ នឿយរហូត។

ក៖ ពេលអ្នកមីងធ្វើការធ្ងន់អញ្ចឹងបានអ្នកណាជួយអ្នកមីង?

ខ៖ ចេះតែទៅ ទៅយើងធ្វើទៅ មានអ្នកណាជួយ កូនច្បងដូចថាបន្ទាប់មក ហើយយើង! ប៉ុនគាត់ប្រុសពិតមែន ប៉ុន្តែគាត់អត់សូវគិតដូចយើងមនុស្សស្រីណា៎?

ក៖ បាទ។

ខ៖ យើងមនុស្សស្រីចេះតែគិត ចេះនឹកឃើញជួយម្ដាយទៅ នឹកឃើញថាម្ដាយគាត់មេម៉ាយអញ្ចឹង។

ក៖ បាទ។

ខ៖ ហើយគាត់ខំប្រឹងរកស៊ីដើម្បីកូន អញ្ចឹងយើងកូនដើម្បីម្ដាយវិញ។ ខំប្រឹងរកស៊ីទៅអោយរស់រានឡើងវិញ ដល់ពេលមីងពេញវ័យម្ដាយធ្លាក់ខ្លួនឈឺដេកកន្ទេរទៀត។

ក៖ បាទ។

ខ៖ ដល់ពេលម្ដាយដេកឈឺ ដេកកន្ទេរហើយការបងប្រុស គឺមីងហ្នឹងឯងអ្នកហៅការ ដើរហៅចែកសំបុត្រគេ បន្ទាប់មកទៀតបានដល់មីង។ ដល់ពេលមីងអញ្ចឹងទៅមានម្ដាយឯណាទៅអង្គុយក្បាលកន្ទេរកើតទេ គាត់នៅគេង​ឯមន្ទីរពេទ្យឯណេះ។

ក៖ បាទ។

ខ៖ មីងថា ប្រវត្តិមីងមុននិងបានស្គាល់ជីវិតថ្មីវាតិតាក់ ល្ហេមល្ហាមដែរ។

ក៖ បាទ។

ខ៖ ចា៎។ មីងដូចថា វាសោកៗពេកណា។

ក៖ បាទ។ ចាប់ផុតណ៎?

ខ៖ ចាប់ផុតខ្វះនេះ ខ្វះនោះ មានតែញាតិសន្តានគេឃើញកូនកំព្រាអញ្ចឹងទៅ គេអាណិតយើងគេចេះតែជួយអញ្ចឹងទៅណា។

ក៖ បាទ។

ខ៖ បើម្ដាយខ្ញុំឯណោះដេកឈឺនៅមន្ទីរពេទ្យ។ ហើយដល់ពេលមីងបានស្វាមីទៅ ស្វាមីហ្នឹងបន្ទាប់ស្រសមដែរ ដូចពេលចាស់ចេះជួយគ្នាណា។

ក៖ បាទ។

ខ៖ ពេលហ្នឹងងើបពីយប់ទៅ ទៅស្ទូង ទៅអី គាត់ហ្នឹងបានមើលកូន ដល់មីងមកពីដកអញ្ចឹងទៅមីងមើលកូនម្ដង គាត់ទៅភ្ជួរ។

ក៖ បាទ។

ខ៖ ដាក់វេនធ្វើ អត់មានអ្នកធ្វើទេទល់ដៃ ទល់ជើង ហើយក្រអត់មាននេះទេ ហើយជូនកាលទៅស្រូវលិចទឹកទន្លេអស់ទៀត ជំនាន់ហ្នឹង។

ក៖ បាទ។

ខ៖ ចា៎។ លិចទឹកទន្លេអស់ទៀត ជូនកាលទៅធ្វើនំបញ្ចុកដើរដូរ យកស្រូវ យកអង្ករមកដោះស្រាយជីវភាពគ្រួសារហ្នឹងទៅ។

ក៖ បាទ។

ខ៖ ព្រោះយើងចិញ្ចឹមមាន់ ចិញ្ចឹមជ្រូកអីខ្លះទៅ បានលក់ បាននេះខ្លះទៅ គ្រាន់ដោះស្រាយជីវភាពទៅ។

ក៖ បាទ។

ខ៖ ទម្រាំតែបានកូនធំៗមក។ បានកូនធំទៅយើងនៅផ្ទះ មើលចៅទៅ ប្រវត្តិមីងក្មួយអើយ! កំសត់ណាស់ មិនត្រកូលអ្នកមានទេ ត្រកូលមីងត្រកូលអ្នកក្រកើតមក។

ក៖ បាទ។

ខ៖ ចា៎។

ក៖ អ្នកមីងកាលពីតូចអ្នកមីងរៀននៅឯណា?

ខ៖ មីងអត់បានរៀនទេ ដូចមីងជម្រាបប្រាប់ក្មួយអញ្ចឹង មីងអត់បានរៀនទេ អត់បានចូលសាលាទេ។ ហើយមីងនៅតែផ្ទះមើលតែប្អូន មិនដែលចូលសាលាទេ ប៉ុន្តែពេលគ្រូដែលសាលាគេឈប់បង្រៀនសិស្សហ្នឹងណា! គេឈប់បង្រៀនសិស្សអញ្ចឹងទៅ ហើយដល់ពេលនេះទៅគេអោយមីងរៀនអក្ខរាកម្ម។

ក៖ បាទ។

ខ៖ តែមីងឈ្លៀតទៅរៀនបានរយះពេលប្រហែលមួយម៉ោងអញ្ចឹងទៅ ម៉ែដាក់ស្ងោរទឹកនំបញ្ចុកអញ្ចឹងទៅ ហើយសុំម៉ែ ម៉ែកូនសុំទៅរៀនបានមួយម៉ោង ពីរម៉ោងមកម៉ែ។ ទៅម៉ែថាអញ្ចែក ហ៊ឺ! បើកូនឯងចង់ចេះកូនឯងទៅ ទៅ ហើយកូនឯងរហ័សមកវិញព្រោះអីម៉ែធ្វើម្នាក់ឯងអត់កើតទេ។ ហើយទៅ ទៅក្មួយឯង! រៀនដូចថា ក្រោមម្លប់អំពិលដាក់ជើង យើងដាក់ជើងអញ្ចឹងទៅហើយយើងអង្គុយទៅ យើងសរសេរអក្សរហ្នឹងលើក្បាលជង្គង់។

ក៖ បាទ។

ខ៖ ចា៎។ ហេតុតែមីងចង់ចេះ មីងខំណាស់រហូតដល់បានម៉ាចេះមើល ចេះអាន ចេះអីដាច់រាល់ថ្ងៃហ្នឹង។

ក៖ បាទ។ មើលបាន សរសេរបាន អានបានណ៎?

ខ៖ អានបាន សរសេរបាន ដឹងឈ្មោះអី ហើយយើងសរសេរអក្សរអីបានអានដាច់ខ្លះ។

ក៖ បាទ។

ខ៖ ចា៎។ ហើយមីងអត់បានចូលសាលានិងគេទេ ហើយសម័យមីងសម័យគ្រាប់ទៀត។

ក៖ បាទ។

ខ៖ កាលអីដែលមីងនៅវ័យកុមារ ភូមិមីងហ្នឹងមួយជំហៀងខ្មែរក្រហម មួយជំហៀងទាហ៊ាន។

ក៖ បាទ។

ខ៖ ទៅបាញ់គ្នា ប្រចាក់គ្នាអត់នេះសោះ ហើយគ្រាប់ផ្លោងឈីងៗអត់មាននេះទេក្មួយ ខ្ញុំប្រាប់ទៅសម័យសង្គ្រាម សម័យលន់ណុលសង្គ្រាម។

ក៖ បាទ។

ខ៖ នៅសម័យលុនណុល ហើយគេបាញ់គ្នា ផុតពីសម័យលុនណុលមក សម័យពពតទៀត ហើយអត់បានចូលសាលាទៀត។ ពពតហ្នឹងគេអោយយើងដើររើសអាចម៌គោដាក់បន្ទាយខេត្តទៀត គេមានអោយយើងរៀនឯណា។

ក៖ បាទ។ សម័យពីក្មេងណ៎?

ខ៖ ចា៎។ ហើយគេប្រើអញ្ចឹងរហូតទៅ។ ហើយមកដល់សម័យវៀតណាមអញ្ចឹងទៀតខំអត់អីស៊ី បងបបរទៅហើយខ្ញុំដើររកអុសទៅ ហើយទៅរកស្ករត្នោតយើងហ្នឹង ស្ករត្នោតទូលចង់ត្រប៉ែតក្បាលហើយក្មួយខ្ញុំប្រាប់។

ក៖ បាទ។

ខ៖ មាន់យើងមុន គ្មានក្បាលត្រជុះដូចឥឡូវទេ ទម្រាំបានខោអាវមួយកំភ្លេ មីងដើរតាំងពីឃ្លូងរហូតដល់ផ្សារក្រលៀងណា។

ក៖ បាទ។

ខ៖ រាប់រយគីឡូដីណា៎? ទម្រាំតែទូលដល់ណា៎?

ក៖ បាទ។

ខ៖ ខ្ញុំប្រាប់ប្រវត្តិខ្ញុំកំសត់ណាស់ គ្មានកង់ជិះទៅដើរពីរហ្នឹងរហូតដល់ម៉ោងប្រាំបី ប្រាំបួនបានខ្ញុំមកដល់ផ្សារ ហើយទៅវិញហើយ ទូលអង្ករទៅទៀត។ មកពីណោះទូលស្ករ ទៅវិញទូលអង្ករ ដូរអង្ករគេយកមកដូចថា ជីវខ្ញុំប្រវត្តិខ្ញុំគ្មានអ្នកណាកំសត់ដូចខ្ញុំទេ។

ក៖ បាទ។ អ្នកមីង កាលអ្នកមីងនៅក្មេងធ្លាប់រៀនចំអិនម្ហូបពីឪពុកម្ដាយ ជីដូនជីតាទេ? ពីសាច់ញាតិ?

ខ៖ ធ្លាប់តា! ធ្លាប់ដែរខ្ញុំនៅផ្ទះដែលមើលប្អូន ហើយមានអ្នកណាធ្វើ មានតែខ្ញុំហ្នឹងឯង ធ្វើអោយប្អូនហូបទៅ។

ក៖ បាទ។

ខ៖ ចា៎។ ធ្វើអោយប្អូនចំអិនអោយប្អូនហូបទៅ ដែលម៉ែគាត់ដើររកស៊ីបាត់ៗ ខ្ញុំចំអិនម្ហូបអោយប្អូនហូបហ្នឹងឯង។ ហើយដល់ពេលប្អូនធំឡើងអញ្ចឹងទៅ ហើយអោយវាទៅរៀនទៅ ហើយខ្ញុំប្អូនរៀននឹកឃើញថា ខ្ញុំបើសិនណាប្អូនរៀនអញ្ចឹង បើដើរមួយជីវិតអញ្ចេះខ្ញុំទៅអត់រួចទេ ពេលដែលគាត់មើលជំងឺម៉ែខ្ញុំគាត់កង់ពីរ។

ក៖ បាទ។

ខ៖ ហើយកង់គាត់មួយទុកជិះ ហើយកង់មួយទៀតទុកចោល។ ហើយខ្ញុំមើលទៅកង់ហ្នឹងហើយខ្ញុំនិយាយថា ​លោកគ្រូបើសិនកង់ហ្នឹង កង់ហ្នឹងទុកចោលដដែលៗលោកគ្រូឯងអាចលក់អោយប្អូនបានដែលអត់? គាត់ថា! ចង់យកធ្វើអី ខ្ញុំក៏ថាលោកគ្រូអើយ! ខ្ញុំបើបានកង់មួយហ្នឹងខ្ញុំទៅទិញត្រីគេ ទៅទិញត្រីគេហើយខ្ញុំមកវិញយកមកលក់ហើយនិងបានយកអោយប្អូនរៀន ហើយនិងមើលម៉ែឈឺផង។ ហើយលោកគ្រូគាត់ថា! ចុះក្មេងអីក៏ចេះមិសទៅយកទៅ ពេលណានេះដូចបង់រំលស់អញ្ចឹងក្មួយណា៎?

ក៖ បាទ។

ខ៖ ខ្ញុំប្រាប់ពេលថ្ងៃណាចំណេញច្រើនទៅអោយគាត់ ហើយចេះទេវតាជួយដែរចេះតែរកបានៗ តក់ៗរហូតដល់ពេលនេះទៅខ្ញុំក៏ម៉ែគាត់ឈឺពេកទៅខ្ញុំថា ម៉ែបើទៅក្រោមមុខតែងាប់ហើយ ឈ្លៀតទិញដីអោយគេមួយផ្ទះនៅនិងមុខមន្ទីរពេទ្យហ្នឹង ពេទ្យប្រាប់រហូត! រហូតដល់បានទិញដីអោយម្ដាយបាននៅជិតមន្ទីរពេទ្យហ្នឹង បានខ្ញុំមានស្វាមី។ ដល់ស្វាមីគាត់ឃើញខ្ញុំរកស៊ី រកអីអញ្ចឹង គាត់ស្រឡាញ់ដែលខ្ញុំចេះរកស៊ី ដែលខ្ញុំចេះមើលថែអញ្ចឹងតា ហើយបើសិនបានទៅអាចចេះមើលថែម្ដាយគេ ហើយនិងកូនៗរបស់គេបានហើយ។

ក៖ បាទ។

ខ៖ ហើយឪពុកម្ដាយក្មេកខ្ញុំ ខ្ញុំប្រាប់ប្រវត្តិខ្ញុំអោយអស់ គេមិនអោយកូនគាត់មកយកខ្ញុំទេ ប៉ុន្តែប្ដីខ្ញុំស្រឡាញ់ខ្ញុំ។

ក៖ បាទ។

ខ៖ ចា៎។ ប្ដីខ្ញុំស្រឡាញ់ខ្ញុំហើយថា មិនអោយខ្ញុំយកមិចម៉ែ? ប្រពន្ធខ្ញុំមនុស្សល្អណាស់ បើខ្ញុំដេកឈឺមួយខែក៏ខ្ញុំមិនអត់ងាប់ដែរ ប្រពន្ធខ្ញុំគាត់ចេះរកស៊ី។ នោះរូបថតស្វាមីខ្ញុំនៅឯនុះ! ស្អាតណាស់សាច់សរស្គូសដូចគាត់កូនចិនអញ្ចឹង ការពិតខ្មែរទេ ដល់ពេលបានកូន កូនគេស្អាតៗដូចឪពុកគេអញ្ចឹង។

ក៖ បាទ។ កាត់ទៅឪពុកណ៎?

ខ៖ កាត់ដូចឪពុកគេអញ្ចឹង?

ក៖ ហើយអ្នកមីងចូលចិត្តពិសារម្ហូបអីដែរ? អ្នកមីងផ្ទាល់?

ខ៖ មីងស្អីក៏ញាំបានដែរក្មួយ មីងស្លអញ្ចឹងទៅ មីងចៀនទៅ មីងអាំងអញ្ចឹងទៅ ស្ងោរទៅចេះតែហូបអញ្ចឹងទៅ ស្អីក៏ហូបបានដែរ។ មិនរើសអីទេមីង មានអីហូបហ្នឹង អត់ចេះរើសទេ។

ក៖ បាទ។ ចុះទាក់ទង និងចម្រៀង អ្នកមីងចូលចិត្តចម្រៀងពីដើម ឬក៏សម័យ?

ខ៖ ចូលចិត្តពីដើម។

ក៖ ចូលចិត្តពីដើមណ៎?

ខ៖ ចា៎។ សម័យកាឈូងៗ ឆាងអី ស្ដាប់មិនចូលទេ ចូលតែពីដើម។

ក៖ ពេលទំណេរអ្នកមីងចូលចិត្តធ្វើអីខ្លះ?

ខ៖ ទំនេរអូ! មីងទំនេរមានស្អី មានតែចានឆ្នាំង ផ្ទះសម្បែង ខោអាវនិងមើលចៅហ្នឹងឯង មានធ្វើអី។

ក៖ បាទ។

ខ៖ ក្រៅពីហ្នឹងអូ។ រាល់ថ្ងៃបច្ចុប្បន្នយ៉ាប់ណាស់យើងមើលចៅ ហើយវាដើរទៅបាត់។ ពេលកូនគេដើរទៅឆ្ងាយកូនគេឈឺអីទៅ ខ្លាចលរគេបន្ទោសយើងថា គេអោយយើងមើលហើយ យើងរវល់តែប្រដោយកូនគេ អោយកូនគេដើរ ខ្លាចលងទឹក ម៉ូតូបុក ចេះតែមើលរហូតអញ្ចឹងទៅណា។

ក៖ បាទ។

ខ៖ សម្រាកតែពេលថ្ងៃទេ។

ក៖ រៀន ឬក៏មិចដែរ?

ខ៖ រៀនហ្នឹង ក៏មិនឃើញ ថ្នាក់ទីមួយ ទើបថ្នាក់ទីមួយទេ។

ក៖ បាទ។ ខ្មៅស្រស់ហ្មងនេះ? អ្នកមីងកាលពីនៅក្មេង រហូតដល់មកដល់ឥឡូវ តើអ្នកមីងធ្លាប់ដើរបានប៉ុន្មានខេត្តហើយ? អ្នកមីង? ដើរលេងប៉ុន្មានខេត្ត?

ខ៖ មីងមានបានដើរបានប៉ុន្មានខេត្តអី ពីមុនបានទៅសៀមរាបកាលកូននៅតូចបានទៅសៀមរាបម្ដង។

ក៖ បាទ។

ខ៖ ចា៎។

ក៖ បានទៅណ៎?

ខ៖ ចា៎៎! បានទៅតែម្ដងហ្នឹងឯងសៀមរាប។ កាលពីកូននួនហ្នឹងនៅតូច ឥឡូវតូចជានេះទៀតបានទៅឡើងអង្គរបានម្ដង។

ក៖ បាទ។

ខ៖ ចា៎។ បានតែប៉ុហ្នឹងឯង មិនដែលបានដើរទៅណាទេ។

ក៖ ផ្ទះរបស់អ្នកមីងពីមុន ធ្វើពីអីដែរ?

ខ៖ ផ្ទះមីងពីមុន ផ្ទះឈើអញ្ចឹងឯង។

ក៖ បាទ។

ខ៖ គ្មានដែលបានផ្ទះថ្ម ផ្ទះក្បឿងអីទេ បើជំនាន់មុនដែលមីងនៅឯណោះវិញ នៅឯស្រុកឯណោះវិញប្រក់តែស្លឹកត្នោត ចិញ្ជៀងស្លឹកត្នោត ដំបូលស្បូវទេ ស្បូវហ្នឹងទៅច្រូតស្បូវអញ្ចឹងទៅ យកមកក្រង មុតអស់ហើយដៃក្មួយអើយ។

ក៖ បាទ។

ខ៖​ គ្មាននេះទេ និយាយពីមុតអស់ហើយ។

ក៖ ចុះសសរអ្នកមីងធ្វើពីអីដែរ?

ខ៖ សសរធ្វើពីឈើ។

ក៖ បាទ។ មានបង្អូចអត់?

ខ៖ អត់! គ្មាបង្អូចទេ ធ្វើផ្ទះតូចហ្នឹង អត់មានបង្អូច មានអីទេ។

ក៖ ផ្ទះតូចអញ្ចឹង មានរបងផ្ទះអត់? ហើយដីធំអត់?

ខ៖ ដីវាម៉ាល្មមនៅដែរ ដីធំដែរ។ ពីមុនមីងមានដីស្រែ ដីអីខ្លះដែរ ដល់ពេលម្ដាយគាត់ឈឺទៅលក់មើលគាត់អស់ទៅណា៎! ឥឡូវអត់មានទេ។

ក៖ បាទ។

ខ៖ មានតែដីទេ ហើយរាល់ថ្ងៃនេះ ក៏មីងអត់មានដីដែរ។ ដីនេះ ដីស្វាមីក្រោយទេ។

ក៖ បាទ។

ខ៖ ចា៎។

ក៖ អ្នកមីងធ្លាប់ជួបបញ្ហាអីធ្ងន់ធ្ងរដែលពិបាកដោះស្រាយខ្លាំងទេ? ពីមុនមក?

ខ៖ ពិបាកតាក្មួយ ពិបាកសឹងតែមិនចង់រស់ ពេលណាដែលមីងអត់ខ្លាំងប្រាប់ក្មួយឯងដែលកើត ដែលមីងនៅមេម៉ាយនៅឡើយ ដែលអត់ទាន់បានពូណា មីងនៅពីរនាក់ម៉ែកូន មីងធ្លាប់ឈឺពិបាក រកតែអង្ករកន្លះកំប៉ុងបបរអោយកូនស៊ីគ្មានផង ហើយកូនចេះតែថា ម៉ាក់អើយកូនឃ្លានណាស់ ម៉ាក់ដឹងធ្វើមិចទេ។ បានប្អូនថ្លៃ ទម្រាំតែគេមកពីផ្សារមកគេដួសមួយចានយកមកអោយមក ខ្ញុំឈឺក្រាបនៅនិងកន្ទេរ។ ដល់ពេលនេះអាប្អូនខ្ញុំបង្កើតដាក់អាទេះខ្ញុំយកទៅដូចថា យកទៅទុកចោលនៅពេទ្យណា ប៉ុនជីវិតខ្ញុំអត់ងាប់។ យកខ្ញុំទៅដាក់ចោលនៅពេទ្យហ្នឹងទៅ ពេទ្យគេបើកបាយអោយស៊ី ហើយគេឃើញក្រអញ្ចឹង គេធ្វើប័ត្រក្រីក្រអោយខ្ញុំ ហើយគេបើកលុយអោយមួយថ្ងៃខ្ញុំបានមួយរៀលៗ ហើយខ្ញុំស៊ីតែបាយពេទ្យទេ។

ក៖ បាទ។ ប៉ុន្មានឆ្នាំបានហើយ?

ខ៖ ខ្ញុំឈឺមួយឆ្នាំជាង ចា៎! ខ្ញុំឈឺមួយឆ្នាំជាង។ ដល់ពេលខ្ញុំជាពីឈឺហ្នឹងទៅបានខ្ញុំមានកម្លាំងកំហែង ខ្ញុំចាប់ផ្ដើមទិញត្រីគេលក់ ចិញ្ចឹមគោ។

ក៖ បាទ។

ខ៖ ចា៎។

ក៖ ដោយសារតែចំណាយពេលទៅលើជំងឺឈឺមួយរ៉ាំ មួយរ៉ៃ គឺមួយឆ្នាំជាងណ៎?

ខ៖ មួយឆ្នាំពេញប្រដោយ។

ក៖​ បាទ។

ខ៖ អត់មាននេះទេ! ហើយអត់មានលុយមើលខ្លួនទៀតខ្ញុំ មើលប្ដីខ្ញុំអស់ហើយ ដល់ពេលខ្ញុំឈឺ ដេកអត់ប្រដោយ។ ប៉ុនបានញាតិសន្ដានគេចេះតែអោយ ហុចមួយចានៗអញ្ចឹងទៅណា៎។

ក៖ បាទ។

ខ៖ ចា៎! បន្តក់ទៅ។

ក៖ បាទ។

ខ៖ អ្នកខ្លះហ្នឹង ក៏អោយទឹកផ្លែឈើទៅ អ្នកខ្លះក៏អោយចេកណាំវ៉ាយើងហ្នឹង។ ដូចថា ជីវិតខ្ញុំសឹងតែថា ពិបាករស់ណាស់ កាលហ្នឹងណា៎?

ក៖ បាទ

ខ៖ ប៉ុន្តែដើម្បីកូនខ្ញុំថា ទេវតាអើយ! បើសិនថ្ងៃណាខ្ញុំងាប់ទៅចុះ កូនខ្ញុំនៅតូច កូនខ្ញុំទៅពឹងនាក់ណា បើសិនណាជាកូនខ្ញុំធំទៅវាខ្ញុមគេក៏ដោយ វានៅជាមួយគេក៏ដោយអោយតែគេប្រើកើត ចាំយកជីវិតខ្ញុំចុះ។ ប៉ុន្តែចេះតែសំណាងទៅជីវិតខ្ញុំអរគុណណាស់ ដែល​បានរស់មកសព្វថ្ងៃនេះអូ ហើយបានអោយខ្ញុំចម្លងការកូនអីទៀត។

ក៖ បាទ។

ខ៖ ការអោយបាន។

ក៖ ទាក់ទង និងបទពិសោធិ៍ល្អៗ ដែលគួរអោយចងចាំពីមុនមក អ្នកមីងមានទេ?

ខ៖ អត់មានប្រវត្តិណាដែលគួរអោយសប្បាយចិត្តទេខ្ញុំ មានតែគ្រាំចិត្តរហូត។

ក៖ បាទ។

ខ៖ សម្រាប់មីងអត់មានថា សប្បាយ នឹកឃើញថាខ្លួនធ្លាប់មានតែមានជីវិតនេះវាក្ររបូតទៅហើយ អត់មាន មានទេ។

ក៖ អ្នកមីងធ្លាប់មានក្ដីស្រមៃទេថា កាលពីក្មេងអ្នកមីងចង់ធ្វើអី? ពេលធំឡើងអញ្ចឹង?
ខ៖ ស្រមៃតា នឹកឃើញថា ពីក្មេងនឹកឃើញថាបើធំឡើងបើចាប់គូរស្វាមីភរិយាអីទៅ នឹកឃើញថា បើសិនណាជាមាន មីងចង់បង្កើតមុខរបរអីមួយអោយធំលក់ អោយបានចំណូលដើម្បីបានកំរៃចិញ្ចឹមជីវិត។ អញ្ចឹងណា៎?

ក៖ បាទ។

ខ៖ ដូចថា បានមួយពេលរស់មួយពោះ រស់មួយខ្លួនអញ្ចឹងណា៎? ស៊ីអីមិនបានម៉ាគ្រប់ៗអញ្ចឹងទៅ អត់មានអញ្ចឹងណា៎ក្មួយ?

ក៖ បាទ។

ខ៖ ចា៎។

ក៖ អរគុណអ្នកមីងដែលបានផ្ដល់ការសម្ភាសអំពីជីវប្រវត្តិផ្ទាល់ខ្លួនរបស់អ្នកមីង។ ហើយឥឡូវនេះបានមកដល់ទីបញ្ចប់ហើយ ប៉ុន្តែមុននិងបញ្ចប់ដូចខ្ញុំជម្រាបទៅកាន់អ្នកមីងថា គោលបំណងនៃការសម្ភាសនេះ គឺដើម្បីអភិរក្ស ក៏ដូចជារក្សានៅជីវប្រវត្តិរបស់អ្នកមីងផ្ទាល់ដែលទុកអោយបានយូរអង្វែង កុំអោយបាត់បង់។ អញ្ចឹងណា៎? អ្នកមីង?

ខ៖ ចា៎។

ក៖ បាទ។ មុននិងបញ្ចប់ការសម្ភាសអ្នកមីងមានពាក្យពេជអីបន្ថែមទៀតទេអ្នកមីង?

ខ៖ ខ្ញុំសូមផ្ដាំទៅក្មេងសារក្រោយថា អោយខំប្រឹងរកទៅកុំអោយលំបាកលំបិនដូចចាស់ៗពីដើមទៀត អោយខំទាន់នៅក្មេងអញ្ចឹង យើងនៅមានកម្លាំងមាំមួនណា៎?

ក៖ បាទ។

ខ៖ ដូចថា ចង់អោយក្មេងៗហ្នឹងប្រឹងរកទៅ ដើម្បីយើងចាស់ទៅយើងដេកស៊ីកម្លាំងរស់ដែលយើងរកពីក្មេងហ្នឹងបាន។ កុំអោយដូចជីវិតមីង អត់តាំងពីដើមមករហូតដល់ចាស់។

ក៖ បាទ។

ខ៖ ចាស់ប្រដៅគ្រាន់តែជាពាក្យចុងក្រោយតែប៉ុហ្នឹង បានហើយសូមផ្ដាំអោយថា លោកជំទាវណា ឬមួយក៏ឯកឧត្តមដែលបានលឺសំលេងខ្ញុំនេះហើយ សូមយកទៅពិចារណាដែលទុកសោករបស់ខ្ញុំផង។ ចា៎! ខ្ញុំសូមថ្លែងអំណរអរគុណតែប៉ុហ្នឹងឯង បានហើយ។

ក៖ សូមអរគុណ។ ជម្រាបលាណា៎? អ្នកមីង?

ខ៖ ចា៎។

 (ចប់)៕